CELEX: 52014XG0204(02)
Language: sl
Date: 2014-02-04
Title: Sklepi Sveta in predstavnikov vlad držav članic, ki so se sestali v okviru Sveta, o medijski svobodi in pluralnosti v digitalnem okolju

4.2.2014   
            
            
               SL
            
            
               Uradni list Evropske unije
            
            
               C 32/6
            
         Sklepi Sveta in predstavnikov vlad držav članic, ki so se sestali v okviru Sveta, o medijski svobodi in pluralnosti v digitalnem okolju
   2014/C 32/04
   SVET EVROPSKE UNIJE IN PREDSTAVNIKI VLAD DRŽAV ČLANIC, KI SO SE SESTALI V OKVIRU SVETA –
   OB UGOTAVLJANJU, DA:
   
               1.
            
            
               sta svoboda in pluralnost medijev temeljni vrednoti, določeni v Listini Evropske unije o temeljnih pravicah. To sta ključna temelja demokracije, saj imajo mediji pomembno vlogo pri zagotavljanju preglednosti in odgovornosti, poleg tega pa tudi vplivajo na javno mnenje ter udeležbo državljanov v procesu odločanja in njihov prispevek k temu procesu;
            
         
               2.
            
            
               je bilo v zadnjih letih v Evropski uniji več primerov ogrožanja medijske svobode in pluralnosti. Nekaj od teh je v zadevah izpostavilo Sodišče, nekaj je bilo obravnavanih v uradnih preiskavah ter poročilih Evropskega parlamenta in nevladnih organizacij, poleg tega pa se je o njih razpravljalo v nacionalnih parlamentih in Evropskem parlamentu;
            
         
               3.
            
            
               je preglednost lastništva medijev in virov financiranja ključno zagotovilo medijske svobode in pluralnosti;
            
         
               4.
            
            
               je za zagotavljanje medijske svobode ključna zaščita novinarjev pred neustreznimi vplivi, toliko bolj pa v času ekonomske krize in preoblikovanja medijskega sektorja;
            
         
               5.
            
            
               je ustrezna zaščita novinarskih virov ključni element medijske svobode;
            
         
               6.
            
            
               direktiva o avdiovizualnih medijskih storitvah, ki je regulativni okvir za avdiovizualne medijske storitve v EU, prispeva k spodbujanju medijske svobode in pluralnosti. Ključno vlogo pri uveljavljanju tega okvira pa imajo pristojni regulatorji držav članic na avdiovizualnem področju;
            
         
               7.
            
            
               je Komisija financirala več raziskav, poročil, projektov in usklajevalnih ukrepov na področju medijske svobode in pluralnosti;
            
         
               8.
            
            
               Svet Evrope opravlja izredno pomembno delo na področju medijske svobode in pluralnosti. S tem v zvezi je v memorandumu o soglasju med Svetom Evrope in Evropsko unijo iz leta 2007 svoboda izražanja in obveščanja navedena med skupnimi prednostnimi nalogami in glavnimi področji sodelovanja med tema organizacijama;
            
         
               9.
            
            
               je internet olajšal dostop do informacij, z njim pa so se državljanom odprle nove možnosti za sodelovanje, razpravljanje in oblikovanje stališč. To sicer prispeva k svobodnemu izražanju in povečuje pluralnost mnenj, a sproža nove izzive glede načinov dostopa do informacij in njihovega ovrednotenja. Zlasti je pozornost potrebna zaradi morebitnih negativnih učinkov pretirane koncentracije v tem sektorju ter utrjevanja položaja družb, ki nadzorujejo ponudbo vsebine („gatekeepers“);
            
         
               10.
            
            
               zaradi globalne narave interneta teh vprašanj ni mogoče rešiti znotraj geografskih mej –
            
         SE STRINJAJO Z NASLEDNJIM:
   
               11.
            
            
               visoka stopnja medijske neodvisnosti in pluralnosti ni samo ključna za demokracijo, ampak tudi pomaga pri spodbujanju gospodarske rasti in njeni trajnosti;
            
         
               12.
            
            
               Svet Evrope ima pomembno vlogo pri določanju standardov medijske svobode in pluralnosti, sodelovanje s to organizacijo pa bi bilo treba nadaljevati in še okrepiti;
            
         
               13.
            
            
               podatki o lastništvu medijev in o drugih subjektih ali osebah, ki imajo korist od tega lastništva, morajo biti enostavno dostopni, tako da se lahko državljani ob poznavanju ustreznih okoliščin odločijo glede kakovosti informacij, posredovanih v mediju. Pomembno vlogo pri tem ima medijska pismenost;
            
         
               14.
            
            
               sodelovanje in izmenjava najboljših praks med regulativnimi organi na avdiovizualnem področju in drugimi ustreznimi pristojnimi organi prispevata k delovanju enotnega trga EU ter odprtosti in pluralnosti medijskega prostora;
            
         
               15.
            
            
               zagotavljanje visoke ravni medijske svobode in pluralnosti je bistveno, če naj bo EU verodostojna pogajalka z državami pristopnicami in članica mednarodnih forumov;
            
         POZDRAVLJAJO:
   
               16.
            
            
               zeleno knjigo Komisije z naslovom Priprave na popolnoma zlit avdiovizualni svet (1);
            
         SE SEZNANJAJO:
   
               17.
            
            
               z neodvisnimi poročili skupine na visoki ravni za medijsko svobodo in pluralnost (2) ter foruma o prihodnosti medijev (3);
            
         POZIVAJO DRŽAVE ČLANICE, NAJ:
   
               18.
            
            
               zagotovijo neodvisnost nacionalnih regulativnih organov na avdiovizualnem področju;
            
         
               19.
            
            
               ustrezno poskrbijo za resnično preglednost medijskega lastništva;
            
         
               20.
            
            
               sprejmejo ustrezne ukrepe za varovanje pravice novinarjev, da ščitijo svoje vire, in za zaščito novinarjev pred neustreznimi vplivi;
            
         
               21.
            
            
               ustrezno ukrepajo v skladu s stanjem znotraj svojih meja, da bi preprečile morebitne negativne učinke pretirane koncentracije lastništva medijev;
            
         POZIVAJO KOMISIJO, NAJ V OKVIRU SVOJIH PRISTOJNOSTI:
   
               22.
            
            
               še naprej podpira projekte za boljšo zaščito novinarjev in medijskih delavcev;
            
         
               23.
            
            
               tudi v prihodnje podpira neodvisno orodje za spremljanje in oceno tveganj za pluralnost medijev v EU (spremljanje medijske pluralnosti), ki ga izvaja Evropski univerzitetni inštitut iz Firenc, ter države članice in vse zadevne deležnike spodbuja k njegovi nadaljnji uporabi;
            
         
               24.
            
            
               prek nezakonodajnih ukrepov (4) okrepi sodelovanje med regulativnimi organi držav članic na avdiovizualnem področju in spodbuja najboljše prakse glede preglednosti lastništva medijev;
            
         
               25.
            
            
               oceni učinkovitost teh ukrepov, da bi lahko razmislili o morebitnih nadaljnjih možnostih;
            
         POZIVAJO DRŽAVE ČLANICE IN KOMISIJO, NAJ V OKVIRU SVOJIH PRISTOJNOSTI:
   
               26.
            
            
               zaščitijo, spodbujajo in uresničujejo vrednote iz Listine Evropske unije o temeljnih pravicah in s tem v zvezi obravnavajo grožnje medijski svobodi in pluralnosti po vsej EU, pri čemer v celoti upoštevajo načelo subsidiarnosti.
            
         
      (1)  Dok. 8934/13 – COM(2013) 231 final.
   
      (2)  http://ec.europa.eu/digital-agenda/sites/digital-agenda/files/HLG%20Final%20Report.pdf
   
      (3)  http://ec.europa.eu/information_society/media_taskforce/doc/pluralism/forum/report.pdf
   
      (4)  Komisija se ne strinja s sklicevanjem na „nezakonodajne ukrepe“ in predlaga bolj odprto ubeseditev.